希真堂東手種菊花十月始開
作者：歐陽修
朝代：宋

paragraphs: 當春種花唯恐遲，我獨種菊君勿誚。
春枝滿園爛張錦，風雨須臾落顛倒。
看多易厭情不專，鬭紫誇紅隨俗好。
豁然高秋天地肅，百物衰零誰暇弔。
君看金蕊正芬敷，曉日浮霜相照耀。
煌煌正色秀可餐，藹藹清香寒愈峭。
高人避喧守幽獨，淑女靜容修窈窕。
方當摇落看轉佳，慰我寂寥何以報。
時携一罇相就飲，如得貧交論久要。
我從多難壯心衰，迹與世人殊靜躁。
種花勿種兒女花，老大安能逐年少。